Publication: Magyar Közlöny
Issue: MK-2000-52 (Year: 2000, Number: 52)
Era: 1990-2004
Section: A foglalkoztatás elősegítéséről és a munkanélküliek ellátásáról szóló — többször módosított — 1991. évi IV. törvény 8. § (2) bekezdése alapján a Kormány naptári évenként foglalkoztatáspolitikai irányelveket ad ki a várható
Paragraph Index: 977

15. IRÁNYVONAL A MUNKASZERVEZETEK MODERNIZÁLÁSA A munkaszervezet és a munkavégzési formák modernizálása érdekében szoros partneri kapcsolatokat kell kialakítani a megfelelő (európai, országos, ágazati, helyi és vállalati szinteken): A szociális partnereket ösztönözni kell megállapodás kötésére egy olyan folyamat végrehajtásában, amely modernizálja a munkaszervezetet, beleértve a rugalmas munkaidőrendszereket. Ennek célja a vállalkozások versenyképességének és termelékenységének javítása legyen, egybekötve a rugalmasság és állásbiztonság kívánatos egyensúlyának elérésével. Ezek a megállapodások magukban foglalhatják például a képzést és átképzést, új technológiák bevezetését, új munkaés munkaidő-formákat, mint a munkaidő éves mennyiségben történő meghatározását, a munkaidő csökkentését, a túlórák korlátozását, a részmunkaidős foglalkoztatás elterjesztését, az egész életen át tartó tanulás rendszerének bevezetését, illetve lehetőséget a munkaviszony átmeneti szüneteltetésére az élet meghatározott szakaszaiban. A Kormány célja az, hogy a szociális partnerek kössenek megállapodást — a munkavállalók munkahelyeinek biztonsága figyelembevételével — a vállalkozások versenyképességének és termelékenységének javítása érdekében. A megállapodások lehetőleg terjedjenek ki a humánerőforrás-képzésre, átképzésre, a foglalkoztatási formákra, a munkaidő-rendszerekre, a munkaidő beosztására, a munkaidőkeret szabályozására, a túlórák korlátozására, a nem tipikus foglalkoztatási formák elterjesztésére. Indoklás A gyorsan átalakuló gazdasági viszonyok és a megváltozott munkafeltételek számos ponton szükségessé teszik a munkaviszonyra vonatkozó szabályok (jogszabályok, vállalati szabályzatok) felülvizsgálatát. Ennek keretében jelentős figyelmet kell fordítani a rugalmas alkalmazkodást nehezítő szabályok oldására, anélkül azonban, hogy az veszélyeztetné a foglalkoztatás munkavállalók által reálisan elvárható biztonságát. A Kormány kész a munkaidőt, a munkarendet érintő jelenlegi törvényi előírásokat módosítva, azok szabályozását átengedni a szociális partnerek által kötött megállapodásoknak. A munkavállalók alkalmazkodóképességének fejlesztésében fontos szerepet játszik a munkahelyen belüli és munkahelyen kívüli képzési és átképzési formák alkalmazása. A szociális partnerek képviselői a tripartit döntéshozó testületeken keresztül jelenleg is aktív szerepet vállalnak a rendelkezésre álló, e célokra felhasználható források felhasználási stratégiájának kialakításában központi és regionális szinten egyaránt. Ennek ellenére — az 5. irányvonalnál kifejtettekkel összhangban — szükséges a szociális partnerek humánerőforrás-fejlesztésben történő nagyobb mértékű szerepvállalása. Korábbi kormányzati intézkedések Kormányzati kezdeményezésre megkezdődött az Munka Törvénykönyvének és a kapcsolódó jogszabályoknak átfogó módosítása, amelybe számos, a munkavállalói és munkaadói oldalon felvetődött javaslat is beépülhet. A szakszervezetek egyes területeken kezdeményezték a munkaidő csökkentését. A munkaadók azt az igényt, hogy a munkaidő-csökkentés nem járhat a bérek lefaragásával, csak úgy tudják elfogadni, ha a munkaidő-csökkentést jelentős termelékenységnöveléssel lehet összekapcsolni. Jelenleg eltér a szociális partnerek álláspontja arról, hogy szükségesek-e — a munkavállalók védelme érdekében — törvényi szabályok a munkaidő, a munkaidőrend meghatározásában, vagy kellő védelmet nyújtanak az erre vonatkozó kollektív megállapodások is. A kollektív szerződések jelentős része tartalmaz a munkavállalók alkalmazkodóképességének fejlesztésére vonatkozóan olyan megállapodásokat, amelyek a gazdasági szervezet követelményeihez igazodó képzési formák igénybevétele esetén különféle kedvezményeket, illetve költségtérítést adnak a képzésben részt vevő munkavállalóknak. Szükséges akciók A kollektív szerződések már kiépült nyilvántartási rendszerét felhasználva: — egyrészt ki kell alakítani azokat a modelleket, amelyek eredményesen működtethetők a munkaidőre, a rugalmas foglalkoztatásra vonatkozó helyi (ágazati, szakmai) szabályok megalkotására; — másrészt újabb szakmai, ágazati kollektív szerződések kötésére kell ösztönözni a szociális partnereket, hogy tovább terjedjen a rugalmas munkaformák helyi körülményeknek megfelelő és a foglalkoztatás biztonságát nem veszélyeztető szabályozása. A munkaviszonnyal rendelkező munkavállalók képzési, továbbképzési formái esetében ugyancsak jelentős ösztönzőként hathat a kollektív szerződések tapasztalatai alapján kidolgozható modellek alkalmazása, amelyek elterjesztésében szintén előrelépést jelenthet a lefedettség növelése, a szakmai, ágazati kollektív szerződések megkötésének kezdeményezése, az ezt segítő tripartit paritásos bizottságok rendszerének kialakítása (meglévő európai minták adaptálása alapján). 2000/52. szám A kedvező tapasztalatok alapján továbbra is támogatni kell a tripartit rendszer fenntartását a munkaerőpiaci eszközök alkalmazásának irányításában. Mutatók A rugalmas munkaidő-rendszerekben foglalkoztatottak aránya, nemenként.

Source: https://magyarkozlony.hu/hivatalos-lapok/4c1e66df14a43b3b61af6535a8b12370f7e78162/dokumentumok/1566e8e82c1207db7d933df98bf3e476bb1b22f7/letoltes